FI Euroopan unionin virallinen lehti C 205/4

Julkisen palvelun velvoite

(2007/C 205/04)

Suomen valtio (liikenne- ja viestintäministeriö) on yhteisön lentoliikenteen harjoittajien pääsystä yhteisön sisäisen lentoliikenteen reiteille (1)23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaan päättänyt asettaa julkisen palvelun velvoitteen. Velvoite koskee ajalla 1. lokakuuta 2007 — 30. syyskuuta 2010 harjoitettavaa aikataulunmukaista liikennöintiä Mikkelistä Helsinkiin. Velvoite ei ole voimassa 20. kesäkuuta — 15. elokuuta 2008, 19. kesäkuuta 2009 — 15. elokuuta 2009 ja 18. kesäkuuta — 15. elokuuta 2010. Julkisen palvelun velvoite tulee voimaan, kun se on julkaistu Euroopan unionin virallisessa lehdessä.

Mikkeli — Helsinki -reittiä koskevat julkisen palvelun velvoitteen vaatimukset ovat seuraavat:

Lentoyhteyksien vähimmäismäärä

Velvoite koskee liikennöintiä välillä Mikkeli — Helsinki. Tämä voi tapahtua joko Mikkelistä lähtevänä lentona tai yhdistettynä johonkin muuhun reittiin niin, että Mikkelistä lennetään suoraan Helsinkiin. Vastaavasti tulee järjestää paluulento myöhään illalla.

Aikataulu

Mikkelistä tulee päästä maanantaista perjantaihin aikaisin aamulla Helsinki — Vantaan lentoasemalle ulkomaan keskeisiä jatkoyhteyksiä varten ja keskeisiltä ulkomaan lennoilta tulee päästä myöhään illalla Mikkeliin.

Paikkamäärä

Käytettävän lentokaluston tulee täyttää matkustajakysynnän tarpeet paikkamäärän osalta ja matkustamo tulee olla paineistettu. Lennon kuukauden keskimääräinen täyttöaste ei saa ylittää 80 %.

Kaluston tulee mahdollistaa normaali matkatavaran kuljetustarve.

Lippujen hinnat ja lipunmyynti

Lippujen hinnoittelun on oltava kilpailukykyistä muuhun Suomen sisämaan lentoliikenteen reitti- hinnoitteluun verrattuna.

Liikenteenharjoittajan on sovittava julkisen palvelun velvoitteen reittiä koskevasta interline-järjestelystä vähintään yhden sellaisen liikenteenharjoittajan kanssa, joka hoitaa lentoliikennettä Helsinki — Vantaan lentoasemalta.

Lentoliikenteen harjoittajalla tulee olla käytössään kansainvälinen Suomessa voimassa oleva paikanvaraus- ja lipunkirjoitusjärjestelmä sekä IATA-interline -sopimus mukaan lukien jatkoyhteyden läpihinnoittelu ja matkatavaroiden jatkoselvitys. Tiedot lippujen hinnoista ja liikenteen aikatauluista on oltava kansainvälisessä paikanvaraus- ja lipunkirjoitusjärjestelmässä.

Lentoliikenteen harjoittajalla tulee olla ainakin yhden Helsinki — Vantaan lentoasemalta ulkomaan kohteisiin lentävän yhtiön kanssa jatkoyhteyden läpihinnoittelua koskeva yhteistyösopimus.

Lentojen myynnissä on käytettävä vähintään yhtä tietokonepohjaista paikanvarausjärjestelmää.

Palvelun jatkuvuus

Liikenteen harjoittaminen reitillä edellä mainittuja julkisen palvelun velvoitteita noudattamatta voi johtaa hallinnollisiin ja oikeudellisiin seuraamuksiin.

Lentoliikenteen harjoittajien, jotka aikovat lopettaa säännöllisten lentoliikennepalvelujen tarjoamisen tällä reitillä, on ilmoitettava tästä Suomen ilmailuviranomaiselle viimeistään kuusi kuukautta ennen lentoliikenteen lopettamista.

Toimintarajoitteisten henkilöiden mahdollisuudet käyttää palvelua

Lentoliikenteen harjoittajan on varmistettava, että toimintarajoitteisten henkilöiden tarpeet otetaan riittävässä määrin huomioon.

(1) EYVL L 240, 24.9.1992, s. 8.